text: Grøn Koncert udsolgt for første gang
  20 juli 2018 kl. 09.53
  Stor succes for Muskelsvindfonden i Kolding. 
  Muskelsvindfonden og Tuborg melder alt udsolgt til koncerten i Kolding med 18.000 solgte billetter. Det er 13. år i træk, at der holdes Grøn Koncert i Kolding, og der har aldrig før været udsolgt. 
  Det oplyser Muskelsvindfonden i en pressemeddelelse. Grøn Koncert blev i går skudt i gang på Amager med en udsolgt koncert og 15.000 gæster.
  
  Theis Petersen, indsamlingschef i Muskelsvindfonden.: "Vi oplever i år et historisk højt forsalg."
  - Det er en fantastisk start på Grøn’18. Vi oplever i år et historisk højt forsalg til Grøn, så jeg kan kun opfordre til at folk, der gerne vil opleve Grøn’18, sikrer sig billet til de kommende koncerter allerede nu, siger Theis Petersen, som er indsamlingschef i Muskelsvindfonden.
  Efter Kolding fortsætter den grønne turné til Aarhus og Aalborg, inden der på torsdag den 26. juli er grøn koncert i Esbjerg. 
  Blandt trækplastrene er Lukas Graham, Aqua, Suspekt og Joey Moe.
  